CELEX: 32008D0327
Language: el
Date: 2008-04-21 00:00:00
Title: 2008/327/ΕΚ: Απόφαση της Επιτροπής, της 21ης Απριλίου 2008 , για παρέκκλιση από ορισμένες διατάξεις της απόφασης 2006/923/ΕΚ σχετικά με τη χορήγηση κοινοτικής χρηματοδοτικής συνεισφοράς για το 2006 και 2007 για την κάλυψη των δαπανών που πραγματοποιήθηκαν από την Πορτογαλία για την καταπολέμηση του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων) [κοινοποιηθείσα υπό τον αριθμό Ε(2008) 1444]

24.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 112/29
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 21ης Απριλίου 2008
   για παρέκκλιση από ορισμένες διατάξεις της απόφασης 2006/923/ΕΚ σχετικά με τη χορήγηση κοινοτικής χρηματοδοτικής συνεισφοράς για το 2006 και 2007 για την κάλυψη των δαπανών που πραγματοποιήθηκαν από την Πορτογαλία για την καταπολέμηση του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων)
   [κοινοποιηθείσα υπό τον αριθμό Ε(2008) 1444]
   (Το κείμενο στην πορτογαλική γλώσσα είναι το μόνο αυθεντικό)
   (2008/327/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 23 παράγραφος 6,
   Εκτιμώντας τα ακόλουθα:
   
               (1)
            
            
               Με την απόφαση 2006/923/ΕΚ της Επιτροπής (2) εγκρίθηκε χρηματοδοτική συνεισφορά της Κοινότητας σε ένα πρόγραμμα μέτρων που ελήφθησαν από την Πορτογαλία το 2006 και το 2007 για τον έλεγχο της εξάπλωσης του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων) σε άλλα κράτη μέλη. Τα μέτρα συνίσταντο στη δημιουργία ενός φράγματος απαλλαγμένου από όλα τα δένδρα ξενιστές φορέων του νηματώδη σκώληκα των κωνοφόρων, στο εξής η «ζώνη υλοτόμησης».
            
         
               (2)
            
            
               Μετά την έκδοση της απόφασης 2006/923/ΕΚ η Πορτογαλία αντιμετώπισε ορισμένες αντίξοες και εξαιρετικές περιστάσεις που είχαν ως αποτέλεσμα να σημειωθεί καθυστέρηση στην εκτέλεση των μέτρων. Οι περιστάσεις αυτές επεξηγούνται στην επιστολή της Πορτογαλίας προς την Επιτροπή με ημερομηνία 28 Σεπτεμβρίου 2007. Συγκεκριμένα, ενώ σύμφωνα με το αρχικό πρόγραμμα είχε εκτιμηθεί ότι απαιτείται η κοπή 700 000 κωνοφόρων, κατέστη αναγκαίο να κοπούν, συνολικά, 980 000 κωνοφόρα. Επιπροσθέτως, ήταν αναγκαίο να καταστραφούν και 3 700 000 δενδρύλλια κωνοφόρων. Οι πορτογαλικές αρχές απέδωσαν τη διαφορά του αριθμού των δένδρων στο γεγονός ότι τα μόνα διαθέσιμα δεδομένα στο παρελθόν –η απογραφή δασών του 1995– ήταν παρωχημένα και δεν ελάμβαναν υπόψη τα δενδρύλλια, τα μεμονωμένα δένδρα και τα δένδρα που βρίσκονται σε δασοσυστάδες στις οποίες κυριαρχούν τα πλατύφυλλα.
            
         
               (3)
            
            
               Παρά τις αντίξοες περιστάσεις, η Επιτροπή, με τις αποστολές που πραγματοποίησε στην Πορτογαλία, επαλήθευσε ότι οι πορτογαλικές αρχές κατόρθωσαν να επιτύχουν τους στόχους που ορίζονται στο άρθρο 1 της απόφασης 2006/923/ΕΚ με ικανοποιητικό τρόπο. Αναπόφευκτα, η σωρεία καθυστερήσεων εμπόδισε την πλήρη επίτευξη των αναμενόμενων αποτελεσμάτων εντός της αυστηρής προθεσμίας που ορίζεται στην απόφαση για την ολοκλήρωση των μέτρων. Εντούτοις, οι καθυστερήσεις δεν εμπόδισαν την πλήρη εφαρμογή των μέτρων και, δεδομένου ότι οι καιρικές συνθήκες που επικράτησαν την άνοιξη του 2007 στην Πορτογαλία δεν ήταν ευνοϊκές για την πτήση του εντόμου-φορέα του νηματώδη σκώληκα των κωνοφόρων, δεν προκάλεσαν αύξηση του φυτοϋγειονομικού κινδύνου.
            
         
               (4)
            
            
               Στην απόφαση 2006/923/ΕΚ προβλέπονται κυρώσεις υπό μορφή σταδιακών μειώσεων της κοινοτικής χρηματοδοτικής συνεισφοράς σε περίπτωση μη εφαρμογής ή καθυστερημένης εφαρμογής των μέτρων. Η εφαρμογή τέτοιων μειώσεων και κυρώσεων θα ήταν δυσανάλογη δεδομένων των εξαιρετικών περιστάσεων.
            
         
               (5)
            
            
               Η Πορτογαλία πρέπει να διαβιβάσει τη δέουσα τεκμηρίωση προκειμένου η Επιτροπή να μπορέσει να συμπεράνει ότι πληρούνται οι συνθήκες για την πληρωμή του υπολοίπου της κοινοτικής χρηματοδοτικής συνδρομής που ορίζεται στην απόφαση 2006/923/ΕΚ. Επειδή, λόγω των εξαιρετικών περιστάσεων που αντιμετώπισε η Πορτογαλία, καθυστέρησαν και οι πληρωμές της χώρας προς τις ιδιωτικές επιχειρήσεις που δημιούργησαν τη ζώνη υλοτόμησης, η προθεσμία υποβολής της κατάλληλης τεκμηρίωσης πρέπει να παραταθεί.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Κατά παρέκκλιση από το άρθρο 4 της απόφασης 2006/923/ΕΚ, το υπόλοιπο της κοινοτικής χρηματοδοτικής συνδρομής που αναφέρεται στο άρθρο 2 της εν λόγω απόφασης θα καταβληθεί μετά την εκπλήρωση των ακόλουθων όρων:
   
               α)
            
            
               εφαρμογή, από την Πορτογαλία, των αναγκαίων μέτρων για τη δημιουργία ζώνης υλοτόμησης ως περιοχής απαλλαγμένης από ξενιστές φορέων του νηματώδη σκώληκα των κωνοφόρων, με ικανοποιητικό τρόπο, ώστε να επιτυγχάνονται οι στόχοι που αναφέρονται στο άρθρο 1 της απόφασης 2006/923/ΕΚ·
            
         
               β)
            
            
               υποβολή από την Πορτογαλία στην Επιτροπή οικονομικής έκθεσης, συμπεριλαμβανομένων των καταχωρισμένων τιμολογίων ή αποδείξεων, καθώς και τελικής τεχνικής έκθεσης, όπως προβλέπεται στο άρθρο 5 της απόφασης 2006/923/ΕΚ.
            
         2.   Το άρθρο 7 της απόφασης 2006/923/ΕΚ δεν εφαρμόζεται αν η Επιτροπή, με βάση τα αποδεικτικά στοιχεία που παρέχει η Πορτογαλία, κρίνει ότι η καθυστερημένη εφαρμογή των μέτρων δεν επηρέασε την αποτελεσματικότητα των τελευταίων.
   Άρθρο 2
   Η παρούσα απόφαση απευθύνεται στην Πορτογαλική Δημοκρατία.
   
      Βρυξέλλες, 21 Απριλίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1. Οδηγία όπως τροποποιήθηκε τελευταία με την οδηγία 2007/41/ΕΚ της Επιτροπής (ΕΕ L 169 της 29.6.2007, σ. 51).
   
      (2)  ΕΕ L 354 της 14.12.2006, σ. 42.